ORDE do 7 de abril de 2009 pola que se establecen as bases reguladoras para a concesión, en réxime de concorrencia competitiva, das axudas para a consolidación e estruturación de unidades de investigación competitivas do sistema universitario de Galicia e se procede á súa convocatoria para o ano 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 16/04/2009

O sistema público de I+D en Galicia, en particular no ámbito do sistema universitario, amosa unha marcada fragmentación, o que se traduce na existencia de poucas estruturas de investigación que teñan dimensión suficiente para xeraren resultados científicos e tecnolóxicos de calidade ou accederen aos recursos dispoñibles no ámbito estatal e internacional. Ao mesmo tempo, o SUG ofrece unha constatable desestruturación e dispersión de capacidades que (i) reduce a súa masa crítica real e, por conseguinte, a súa potencialidade científica e tecnolóxica, e (ii) condiciona a converxencia e complementariedade de recursos en obxectivos de alcance e en actuacións transdisciplinares, o que limita a súa proxección sobre o sistema de innovación.
A Dirección Xeral de Promoción Científica e Tecnolóxica do SUG, como parte da súa estratexia de potenciación das actividades de investigación, promove a creación de estruturas organizativas de ámbito superior ao do grupo que, apoiándose na actividade individual dos seus profesores e a dos grupos de investigación que as universidades recoñezan, permitan incrementar a calidade das súas actuacións en I+D. A creación destas estruturas organizativas de ámbito superior ao grupo require un traballo previo de combinación de capacidades e de actividade conxunta, que rematará coa transformación nunha estrutura cun maior ou menor grao de complexidade segundo o caso.
Correspóndelle á Dirección Xeral de Promoción Científica e Tecnolóxica do Sistema Universitario de Galicia, sen prexuízo das competencias atribuídas á Dirección Xeral de Investigación, Desenvolvemento e Innovación da Consellería de Innovación e Industria, a promoción e a xestión eficiente e integrada dos recursos e capacidades de investigación do sistema universitario de Galicia (SUG), para a súa vertebración e posta en valor no marco do sistema de innovación. Tal xestión concrétase na promoción, deseño e materialización dos instrumentos necesarios para mellorar o financiamento estrutural da actividade investigadora do SUG, así como da calidade dos seus medios e resultados. Ademais, deberá contribuír á ordenación e complementariedade das capacidades investigadoras do SUG, seguindo criterios de excelencia e consolidación. Así mesmo, terá presente en todo momento a necesidade de transferencia de coñecemento á sociedade galega a través da promoción da adecuada xestión dos resultados de
investigación xerados polo SUG, incentivando a súa orientación ás demandas sociais, económicas e ambientais da comunidade autónoma.
De acordo con todo o anterior, e co obxectivo de estruturar, especializar e consolidar as unidades de investigación do SUG, estableceuse no ano 2006 o Programa de consolidación e estruturación de unidades de investigación competitivas. Este programa integra un conxunto de instrumentos que potencian a organización competitiva e a dotación dos recursos necesarios para dar un salto significativo na calidade dos resultados e no alcance e impacto da produción científica da investigación universitaria. O programa persegue un dobre resultado: dunha banda, contribuír á ordenación e consolidación dos recursos e actividade investigadora das universidades, en consonancia cos obxectivos estratéxicos establecidos pola Dirección Xeral de Promoción Científica e Tecnolóxica do SUG. Por outra, promover unha máis efectiva presenza e articulación da investigación universitaria no conxunto do sistema galego de innovación, en coherencia cos obxectivos e prioridades establecidos pola Dirección Xeral de
Investigación, Desenvolvemento e Innovación.
Ademais esta convocatoria quere contribuír a reducir o desequilibrio entre homes e mulleres dedicados á investigación no sistema universitario de Galicia, en cumprimento do compromiso de eliminación de discriminacións entre homes e mulleres que recolle o artigo 1 da Lei 7/2004, do 16 de xullo, galega para a igualdade de homes e mulleres. Por iso, as axudas que se regulan nestas convocatoria terán en consideración o peso relativo das mulleres nas propostas presentadas, de xeito que se potencie o seu número e a calidade do seu traballo.
Este esforzo de organización competitiva concretouse no período 2006-2008 en catro direccións complementarias:
-En primeiro lugar, na consolidación dos grupos de investigación mais dinámicos do SUG que, contando cunha situación de partida favorable, unha achega suplementaria de recursos durante un período continuado deberá ter un efecto multiplicador e estabilizador importante. Esta liña de actuación completou os seus obxectivos iniciais na consideración de que os grupos de investigación máis competitivos, entre os que cumpren os criterios do programa, están xa a participar nel. Ademais o SUG ten ao seu dispor unha convocatoria complementaria no marco deste programa, promovida pola Dirección Xeral de Investigación, Desenvolvemento e Innovación que financia, así mesmo, o funcionamento estrutural dos grupos activos. Procede, por tanto, non convocar esta modalidade neste exercicio, á espera da avaliación do impacto do programa sobre os grupos financiados que no ano 2009 rematan o primeiro período de concesión.
-En segundo lugar, no obxectivo de estruturar e articular o SUG, a partir de redes de investigación, na medida en que a agrupación de investigadores de diferentes grupos e institucións permitirá acadar capacidades complementarias, e, por tanto, obter mellores resultados na investigación e no acceso competitivo aos recursos. Esta liña afondou suficientemente na creación de novos espazos de colaboración, salvo nas áreas de humanidades e ciencias sociais, en que, existindo aínda un gran potencial para a cooperación científica, este instrumento pode resultar idóneo para conformar novas capacidades científicas e abordar con maior efectividade novos obxectivos en investigación.
Doutra banda, e na consideración de que as redes financiadas no ano 2006 rematan o período para a consecución dos seus obxectivos, resulta necesario neste momento o apoio a actuacións específicas delas para efectos da súa consolidación organizativa ou da materialización efectiva da colaboración iniciada.
-En terceiro lugar, na promoción de novos grupos de investigación que posibiliten o inicio de liñas de investigación innovadoras no SUG, ao tempo que favorezan o máximo retorno da formación recibida polos investigadores mozos que se incorporan ao sistema. Esta liña seguirá tendo una gran relevancia na promoción da investigación no SUG.
-En cuarto lugar, no exercicio 2008, deuse un paso adicional no obxectivo de consolidación e estruturación, ao propiciar a organización dos grupos máis dinámicos arredor de estruturas de investigación de dimensión superior ao grupo, tales como institutos de investigación, centros de referencia ou outras agrupacións. Esta liña deberá marcar as actuacións do programa nos próximos anos.
Atendendo a estas consideracións xerais sobre a evolución do programa, e en virtude das súas competencias, a Dirección Xeral de Promoción Científica e Tecnolóxica do Sistema Universitario de Galicia procede a esta convocatoria para o ano 2009, dando continuidade ao programa posto en marcha en 2006 e en liña coas accións que se recollen no INCITE- Plan Galego de Investigación, Desenvolvemento e Innovación Tecnolóxica 2006-2010.
Polo que antecede, esta consellería
DISPÓN:
Artigo 1º.-Obxecto da convocatoria.
Esta convocatoria establece as condicións, en réxime de publicidade, obxectividade e concorrencia competitiva, para o acceso no ano 2009 ás axudas para consolidar, estruturar e especializar as unidades de investigación máis competitivas do sistema universitario de Galicia, mediante tres modalidades:
a) Agrupacións estratéxicas de grupos de investigación: axudas ás universidades para que desenvolvan novas estruturas organizativas de investigación máis eficientes mediante a integración estable dos recursos, capacidades e obxectivos dos actuais grupos de investigación. As condicións detállanse no anexo I.
b) Grupos emerxentes: axudas a investigadores mozos que desenvolvan liñas de investigación diferenciadas dentro dos seus grupos e que sexan investigadores principais en proxectos financiados por convocatorias competitivas. As condicións detállanse no anexo II.
c) Redes de investigación: as condicións detállanse no anexo III. Terá dúas submodalidades:
c.1) Novas redes: axudas a grupos de investigación en humanidades e ciencias sociais para apoiar o desenvolvemento dun plan de actuacións en rede que permita conformar novas capacidades científicas e abordar con maior efectividade novos obxectivos en investigación.
c.2) Plan de actuación de redes vixentes: axudas a grupos de investigación que fosen beneficiarios da axuda de redes desta convocatoria no exercicio 2006, para apoiar un plan concreto de actuacións de colaboración que materialicen os obxectivos con que se creou a rede.
Artigo 2º.-Beneficiarios.
Poderán ser beneficiarios da modalidade da axuda a) indicada no artigo anterior as universidades do sistema universitario de Galicia, que presenten unha proposta de agrupación de grupos que cumpra os requisitos establecidos no anexo I.
Poderán ser beneficiarios da modalidade de axuda b) indicada no artigo anterior os investigadores mozos que acrediten a súa pertenza ao sistema universitario de Galicia e que cumpran os requisitos establecidos no anexo II.
Poderán ser beneficiarios da modalidades da axuda c) indicadas no artigo anterior os grupos de investigación das universidades do sistema universitario de Galicia, recoñecidos como tales pola súa universidade de orixe, sempre que cumpran os requisitos establecidos no anexo III.
Para os efectos desta convocatoria, enténdese por investigador PDI o persoal docente investigador do sistema universitario de Galicia con categoría de doutor, asumíndose nesta cualificación o persoal contratado doutor vinculado por programas competitivos de dotación de persoal, en particular os procedentes dos programas Ramón y Cajal, Parga Pondal ou Juan de La Cierva, sempre que formen parte dun grupo de investigación no rexistro da universidade correspondente.
Artigo 3º.-Conceptos subvencionables.
Os importes das axudas irán destinados a financiar os seguintes conceptos, sempre que se relacionen coa actividade de consolidación ou agrupación:
1. Custo de contratación de persoal investigador ou auxiliar. Inclúese o custo de persoal dedicado de xeito específico ás funcións de xestión da rede ou da agrupación.
2. Pequeno equipamento e funxibles, e custos de mantemento derivados de materiais, fornecementos, instrumental e similares.
3. Material bibliográfico e adhesión a sociedades científicas.
4. Formación dos membros do grupo.
5. Viaxes.
6. Investigadores visitantes.
7. Organización de actividades de difusión, así como presenza en medios de comunicación.
8. Ferramentas de xestión do coñecemento e a información, tales como aplicacións informáticas, bases de datos, etc.
9. Consultoría e asesoramento externo para deseñar e aplicar a estrutura e a estratexia da rede ou da agrupación.
10. Actividades para xerar rede ou favorecer a agrupación, non só entre os promotores, senón tamén con terceiros.
11. Custos indirectos que regulamentariamente exixe a universidade ao grupo solicitante, que non superarán o 15% da axuda concedida.
12. Custos imputables ao grupo, agrupación ou rede, tales como adaptacións de espazos físicos, instalacións de equipamentos ou outros similares, sempre que non superen o 20% da axuda concedida.
Non obstante, cando a axuda concedida estea cofinanciada co Fondo Europeo de Desenvolvemento Rexional (Feder) 2007-2013, os conceptos anteriores só serán aceptados se cumpren os criterios de elixibilidade que establezan os regulamentos que desenvolven o Feder.
Artigo 4º.-Formalización e presentación de solicitudes.
As solicitudes, segundo modelo oficial cuxa primeira páxina se achega como anexo a esta orde, está completo ao dispor dos interesados nas dependencias da Consellería de Educación e Ordenación Universitaria e na internet no enderezo
http://www.edu.xunta.es e presentaranse no rexistro único da Xunta de Galicia ou ben en calquera dos centros previstos no artigo 38.4º da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro
), de réxime xurídico das administracións públicas e do procedemento administrativo común, para a presentación de instancias. Se no uso deste dereito a solicitude é remitida por correo, presentarase en sobre aberto, para que sexa datada e selada polo funcionario de correos antes de que proceda á súa certificación.
As solicitudes desta convocatoria poderán presentarse tamén nos rexistros das universidades do sistema universitario de Galicia. Estes rexistros deberán remitir as solicitudes á Dirección Xeral de Promoción Científica e Tecnolóxica do SUG no prazo dos tres días seguintes ao da súa recepción, de acordo co establecido na Resolución do 25 de xuño de 2007 (DOG do 3 de xullo), da Consellería de Educación e Ordenación Universitaria, pola que se dispón a publicación do convenio de colaboración entre esta consellería e as universidades de Santiago de Compostela, A Coruña e Vigo en materia de rexistros administrativos.
As solicitudes serán presentadas, segundo a modalidade, por:
-Na modalidade de agrupacións estratéxicas, o solicitante será a universidade promotora da nova estrutura de investigación.
-Na modalidade de grupos emerxentes, o solicitante será o investigador mozo que vaia desfrutar da axuda.
-Na modalidade de redes, o solicitante será o coordinador do grupo de investigación que asuma as tarefas de xestión da rede.
As solicitudes deberán ir acompañadas da seguinte documentación:
a) Fotocopia do documento nacional de identidade do asinante da solicitude ou do documento equivalente no caso de ser nacional doutro país membro da Unión Europea ou da tarxeta de residente no caso de nacionais doutros países, do responsable da solicitude.
b) Documentos que acrediten o cumprimento dos requisitos establecidos nos anexos desta convocatoria correspondentes á modalidade de axuda solicitada.
c) Certificado da composición dos grupos emitido pola universidade de orixe, indicando o código e denominación de grupo, así como o número de membros do grupo que son mulleres.
d) Memoria descritiva da estratexia de investigación, estruturación e consolidación que vai seguir a agrupación ou o grupo emerxente, ou da actividade proposta pola rede, e que xustifica a necesidade desta axuda. O formato desta memoria está incluído no formulario de solicitude. Ademais de entregarse en papel, e co obxectivo de facilitar o proceso de avaliación, deberá incluirse unha copia da memoria en formato CD.
e) Declaración das axudas solicitadas ou concedidas para o mesmo fin de todas as administracións públicas ou polos seus organismos ou sociedades, consonte o documento que se inclúe no modelo de solicitude.
f) Currículo acreditativo dos méritos alegados polo investigador ou o grupo, en soporte CD, segundo se detalla para cada unha das modalidades de axuda.
g) Declaración responsable de non estar incurso en ningunha das prohibicións para a obtención de subvencións establecidas no artigo 13 da Lei 38/2003, do 17 de novembro, xeral de subvencións.
h) Consentimento expreso á Administración para incluír e facer públicos, nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas, así como ás sancións impostas. A reserva que puider facer o peticionario no senso de non autorizar a obtención dos datos ou a publicidade dos datos nos rexistros, que en todo caso terá que se expresar, poderá dar lugar á exclusión do proceso de participación para obter a axuda ou á revogación do acto de outorgamento.
O prazo de presentación de solicitudes será de 31 días naturais contados a partir do día seguinte ao de publicación desta orde no DOG.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
De conformidade co artigo 20 da Lei 9/2007, do 13 de xuño, de subvencións de Galicia, a presentación das solicitudes comportará a autorización do solicitante ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de economía e facenda da Xunta de Galicia, polo que queda liberado o solicitante de achegar a correspondente certificación.
Artigo 5º.-Tramitación.
A instrución do procedemento de concesión destas axudas corresponde á Dirección Xeral de Promoción Científica e Tecnolóxica do SUG.
Os servizos da Dirección Xeral de Promoción Científica e Tecnolóxica do Sistema Universitario de Galicia comprobarán que todas as solicitudes reúnen os requisitos establecidos nesta orde e exporán a lista de solicitudes admitidas e excluídas sinalando, se é o caso, as causas de exclusión, na internet no enderezo
http://www.edu.xunta.es/.
Esta lista estará exposta do 2 ao 12 de xuño de 2009, e os interesados poden, durante ese mesmo prazo, formular reclamacións para emendar erros e falta de documentos ante a Dirección Xeral de Promoción Científica e Tecnolóxica do Sistema Universitario de Galicia, achegando, se é o caso, a documentación necesaria. Transcorrido este prazo sen se emendaren as causas de exclusión, considerarase que o interesado desiste da súa petición nos termos establecidos no artigo 71 da Lei 30/1992, do 26 de novembro.
Non axustarse aos termos da convocatoria, incumprir os requisitos nela establecidos, ocultar datos, alteralos ou calquera manipulación da información solicitada serán causa de desestimación da solicitude presentada, con independencia de que poida acordarse outro tipo de actuacións.
Artigo 6º.-Avaliación e selección.
A selección dos beneficarios das axudas realizarase a partir da suma das valoracións feitas por un panel de avaliadores e pola comisión de selección.
O panel de avaliadores estará formado por expertos de fóra do sistema universitario de Galicia designados polo titular da Dirección Xeral de Promoción Científica e Tecnolóxica do SUG, e cubrirán os diferentes ámbitos temáticos da convocatoria. A valoración das solicitudes presentadas referirase á producción e calidade científica dos grupos e candidatos, así como á súa actividade investigadora e á idoneidade da programación proposta de acordo cos obxectivos de cada unha das modalidades da convocatoria. O panel poderá asignar ata un máximo de 90 puntos a cada solicitude.
Os criterios de avaliación establécense atendendo a:
a) Estrutura/organización de investigación: tamaño do grupo, mecanismos de xestión e organización, mecanismos de transferencia de resultados e infraestruturas.
a1. Composición, estrutura, interdisciplinariedade e coherencia da agrupación ou do grupo e da súa actividade. Nas agrupacións prestarase atención á capacidade de integración de grupos con diferente nivel de consolidación e experiencia investigadora, amosando na práctica a cultura de cooperación e complementariedade que require a articulación do SUG.
a2. Liderado do grupo ou composición maioritariamente femininos.
b) Actividade investigadora (período 2006-2008):
b1. Nivel de excelencia da produción científica, medida polas publicacións.
b2. Proxectos financiados por convocatorias públicas ou contratos de investigación.
b3. Novos investigadores en formación, medido polo número de estudantes de doutoramento, bolseiros e contratados predoutorais e posdoutorais, teses dirixidas e lidas, posgraos ou doutorados impulsados ou vencellados ás liñas de investigación dos grupos de investigación avaliados.
b4. Resultados de investigación, medidos pola existencia e e utilidade dos resultados de investigación medidos a partir da solicitude de patentes e outros resultados obtidos polos grupos.
b5. Actividades de divulgación e promoción científica dos resultados: programa ou accións de comunicación, promoción, difusión ou didáctica da actividade de investigación.
b6. Ingresos por investigación logrados polos grupos que compoñen a agrupación ou a rede, ou polo grupo emerxente, xa sexa por convocatorias públicas, contratos de investigación, prestación de servizos ou transferencia de resultados.
Na modalide de redes, teranse en conta os resultados obtidos pola rede no caso da submodalidade plan de actuación, ou os resultados acadados de maneira conxunta polos socios no caso da submodalidade nova rede.
c) Estratexia da agrupación ou do grupo emerxente ou plan de actuación proposto pola rede: calidade e viabilidade da proposta de desenvolvemento do grupo, agrupación ou rede que os candidatos presenten coa solicitude, e de acordo cos obxectivos da convocatoria.
A valoración farase chegar á comisión de selección, que elaborará a proposta de resolución de acordo coas bases da convocatoria, as avaliacións correspondentes, a dispoñibilidade de recursos e os obxectivos de ordenación, consolidación e articulación que suscita esta actuación.
A comisión de selección estará constituída por seis membros:
-O titular da Dirección Xeral de Promoción Científica e Tecnolóxica do SUG da Consellería de Educación e Ordenación Universitaria ou persoa en que delegue, que actuará como presidente da comisión.
-Serán vogais tres representantes do SUG (un por cada universidade) e un funcionario da Dirección Xeral de Promoción Científica e Tecnolóxica do SUG (que actuará como secretario).
Esta comisión poderá conceder ata 10 puntos a cada solicitude, para o que se terán en conta os seguintes criterios:
-Interese, relevancia e oportunidade dos obxectivos da solicitude para a estruturación e fortalecemento do conxunto das áreas de investigación do sistema universitario de Galicia.
-Potencialidade dos obxectivos da solicitude para atender os obxectivos científico-tecnolóxicos prioritarios para o sistema público de I+D.
Para garantir que as propostas financiadas teñan un nivel de calidade que poida ser considerado de referencia, só poderán recibir as axudas establecidas nesta convocatoria aquelas solicitudes que obteñan unha puntuación total superior ou igual a 70 puntos.
Artigo 7º.-Resolución.
A competencia para resolver estas axudas corresponde ao titular da Consellería de Educación e Ordenación Universitaria, sen prexuízo da súa posible delegación noutros órganos da consellería. A comisión de selección elevará a proposta de resolución, que incluirá a relación de candidatos seleccionados e a lista de reserva ao titular da Consellería de Educación e Ordenación Universitaria. Esta resolución publicarase no Diario Oficial de Galicia.
No texto da resolución individual aparecerán os obxectivos de consolidación e estruturación do grupo ou rede obxecto da axuda, segundo o establecido nos respectivos anexos.
Todas as solicitudes serán resoltas no prazo máximo de 6 meses, contados desde a publicación da presente orde. A falta de resolución no prazo faculta aos interesados para entenderen desestimadas as súas solicitudes, de conformidade co previsto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
A resolución expresa ou presunta que poña fin á vía administrativa poderá ser impugnada polos interesados mediante recurso potestativo de reposición ante o titular da Consellería de Educación e Ordenación Universitaria no prazo dun mes a partir do día seguinte ao da publicación da resolución no DOG, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
Os asinantes das solicitudes denegadas ou desestimadas poderán recuperar a documentación presentada no prazo dun ano a partir da publicación da concesión das axudas no Diario Oficial de Galicia. Pasado ese prazo, aquela documentación que non fose recollida será destruída, agás a que fose obxecto de recurso.
Artigo 8º.-Libramento da subvención.
Nas modalidades de axuda b) e c), a subvención será librada a través da universidade á que pertenza o solicitante, conforme o plan de necesidades do proxecto subvencionado e de acordo coa normativa vixente. Na modalidade a) a subvención será librada á universidade beneficiaria da axuda.
Para poder proceder ao libramento dos fondos será preciso que a universidade correspondente, como entidade colaboradora nas modalidades b) e c) ou como beneficiaria na modalidade a) expida, na data límite do 15 de novembro do exercicio correspondente á anualidade de que se trate a certificación expresiva da realización do gasto acompañada dunha memoria explicativa do logro dos obxectivos de consolidación e estruturación do grupo ou rede, así como os documentos xustificativos dos gastos e dos pagamentos. Ademais, cando a axuda teña cofinanciamento do Feder, a universidade correspondente deberá presentar nesa mesma data límite unha certificación de todos os gastos e custos comprometidos ata o 31 de decembro dese ano, así como os documentos xustificativos dos gastos e dos pagamentos efectuados ata esa data. As facturas e pagamentos realizados con posterioridade ao 15 de novembro pero incluídos na certificación de gastos e custos comprometidos deberán entregarse antes do 30 de decembro
dese mesmo ano.
Segundo o establecido no artigo 45.2º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen se ter presentado perante o órgano administrativo competente, este requirirá o beneficiario para que no prazo improrrogable de dez días a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Para efectuar o último pagamento, o beneficiario presentará unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para o mesmo proxecto, das distintas administracións públicas competentes ou dos seus organismos, entes ou sociedades.
Poderán realizarse pagamento parciais á conta da liquidación final nas condicións establecidas na normativa vixente.
Nos proxectos plurianuais enténdese que os investimentos e pagamentos que se efectúen desde a data límite de xustificación da anualidade corrente ata final de ano corresponden á anualidade seguinte e, por tanto, poderán presentarse como xustificante para o cobramento desta anualidade.
Artigo 9º.-Modificación da resolución de concesión de axudas.
Poderase modificar a resolución de concesión da axuda, tal como se especifica no artigo 17 da Lei 9/2007, do 13 de xuño, de subvencións de Galicia, cando se alteren as condicións tidas en conta para a concesión da subvención e, en todo caso, pola obtención concorrente de subvencións ou axudas outorgadas por outras administracións ou entes públicos ou privados, estatais ou internacionais.
As axudas concedidas serán compatibles con outras axudas ou subvencións, de acordo co establecido na normativa aplicable. Esta compatibilidade estará limitada nos seguintes casos:
a) Cando o importe das axudas concedidas, illadamente ou en concordancia con outras, supere o custo da actividade subvencionada. Por iso, cando a entidade beneficiaria reciba outros fondos cos mesmos obxectivos que os establecidos nesta convocatoria, deberá poñelo en coñecemento da Dirección Xeral de Promoción Científica e Tecnolóxica do SUG.
b) Cando o beneficiario teña concedida outra axuda desta consellería para a mesma actividade. En particular, as axudas das modalidades a) e b) desta convocatoria serán incompatibles coas concedidas para consolidación e estruturación de unidades de investigación (en calquera das convocatorias que foron publicadas no 2006, 2007 e 2008), sempre que correspondan á mesma modalidade de axuda.
Artigo 10º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución da concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución a que se refire o punto anterior, tramitarase o oportuno procedemento de reintegro, que se axustará ao previsto no artigo 38 da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia.
Artigo 11º.-Concorrencia e renuncia das axudas.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas para a mesma finalidade por outras administracións públicas ou calquera dos seus organismos, entes ou sociedades, nacionais ou internacionais, poderá dar lugar á modificación da resolución de concesión, segundo prevé o artigo 17.4º da Lei 9/2007, do 13 de xuño, de subvencións de Galicia.
2. No caso de que o beneficiario renunciase ás axudas unha vez percibidas, procederase consonte o establecido no artigo 38 da Lei 9/2007, do 13 de xuño, de subvencións de Galicia.
Artigo 12º.-Control.
1. A Consellería de Educación e Ordenación Universitaria poderá levar a cabo as actividades de inspección que considere oportunas para controlar o cumprimento das subvencións. En particular, poderá someter todos os beneficiarios das axudas desta convocatoria a unha avaliación final, no prazo de seis meses contados desde a data límite de xustificación da última anualidade, coa finalidade de comprobar o impacto das axudas concedidas.
2. Alén do anterior, as subvencións estarán sometidas á función interventora e de control financeiro exercida pola intervención xeral da comunidade autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas, do Consello de Contas e doutros organismos autonómicos, estatais e europeos con funcións de control sobre os fondos de cohesión e, en particular, do Feder.
Artigo 13º.-Dotación orzamentaria.
As axudas imputaranse á aplicación orzamentaria 09.05.422C.744.0 correspondente aos orzamentos xerais da Comunidade Autónoma de Galicia para o ano 2009, na cal existe crédito adecuado e suficiente. As cantidades, que aparecen desagregado no cadro seguinte, poderán redistribuirse entre as modalidades en función das peticións presentadas e de acordo coas dispoñibilidades de créditos:
Ver referencia pdf "07200D004P016.PDF"
Os pagamentos poderán realizarse co cofinanciamento do Fondo Europeo de Desenvolvemento Rexional (Feder) 2007-2013. Nese caso, os beneficiarios das axudas deberán cumprir os requisitos de publicidade que establece o artigo 8 do Regulamento 1828/2006, do 8 de decembro de 2006, polo que se fixan normas de desenvolvemento para o Regulamento 1083/2006, polo que se que establecen as disposicións xerais relativas ao Fondo Europeo de Desenvolvemento Rexional, ao Fondo de Social Europeo e ao Fondo de Cohesión, e ao Regulamento 1080/2006 relativo ao Fondo Europeo de Desenvolvemento Rexional, así como cumprir os requisitos de xustificación que estableza esa mesma normativa.
Disposicións derradeiras
Primeira.-A presente orde sométese ao réxime de axudas públicas establecido na Lei 9/2007, do 13 de xuño, de subvencións de Galicia, e polo Decreto 11/2009, do 8 de xaneiro, polo que se aproba o regulamento que a desenvolve.
Segunda.-Esta orde poderá ser impugnada mediante recurso potestativo de reposición perante a o titular da Consellería de Educación e Ordenación Universitaria, no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de abril de 2009.
Laura Sánchez Piñón
Conselleira de Educación e Ordenación Universitaria
ANEXO I
Agrupacións estratéxicas de grupos de investigación
1. Obxecto da axuda.
Axudas ás universidades para que desenvolvan novas estruturas organizativas de investigación máis eficientes mediante a integración estable dos recursos, capacidades e obxectivos dos actuais grupos de investigación.
Por agrupacións estratéxicas enténdense unidades organizadas cun nivel de agregación superior ao grupo de investigación que, establecidas pola universidade propoñente, teñan por obxectivo desenvolver unha actividade colaborativa estable e planificada con obxectivos de I+D e transferencia propios.
A necesidade da agrupación quedará xustificada se amosan contribución cos seguintes obxectivos:
a) Combinación dos recursos e capacidades dos grupos de investigación coa finalidade de acadar mellores resultados científicos e tecnolóxicos.
b) Realización de investigación en colaboración e interdisciplinar de calidade.
c) Establecemento de estratexias comúns de xestión e transferencia de resultados de investigación.
d) Aproveitamento conxunto de infraestruturas, equipamento e espazos dispoñibles ou de nova creación do sistema universitario de Galicia.
e) Incorporación de novo persoal investigador en áreas que pola súa actividade científica e tecnolóxica, pola súa competencia na captación de recursos e polo seu valor estratéxico institucional así o requiran
f) Incorporación racional e sustentable de persoal de apoio para o desenvolvemento de tarefas de xestión, comerciais, informáticas, de laboratorio ou outras similares que sexan necesarias para a realización mais eficiente da actividade investigadora.
g) Maior presenza de investigadores do SUG en programas de investigación e intercambio internacionais.
2. Requisitos.
Ser unha agrupación de grupos de investigación do SUG recoñecidos pola universidade de orixe que conxuntamente cumpra os criterios seguintes:
-Que un ou máis dos grupos que forman a agrupación tivese recibido a axuda de consolidación en anos anteriores.
-Que a solicitude a apoien polo menos 5 grupos de investigación do SUG ou un mínimo de 10 PDI.
-Que dispoñan dun plan de actuación da agrupación.
Ademais de presentar documentación acreditativa dos criterios de avaliación establecidos no artigo 6º desta orde, será imprescindible que se achegue a seguinte información da agrupación:
a) Presentación da agrupación, incluindo: (i) nome e acrónimo (ii) grupos que a compoñen (iii) nomeamento dunha persoa que liderará a agrupación e que actuará como coordinador da actividade e contacto coa Administración durante a vixencia da axuda (iii) resumo dos obxectivos da agrupación e da xustificación da súa existencia.
b) Descrición da situación actual da agrupación, incluindo: (i) Detalle dos ingresos dos grupos por I+D, (ii) das súas actividades de formación de novos investigadores e da súa produción científica e técnica máis relevante, (iii) descrición das relacións dos grupos con outros grupos de investigación, con empresas ou con outras entidades, así como a súa participación en redes de ámbito científico ou tecnolóxico.
c) Contido mínimo do plan de actuación da agrupación:
-Xustificación da existencia da agrupación para a universidade propoñente.
-Estratexia da agrupación que detalle os obxectivos da agrupación e o seu interese científico e técnico, así como os mecanismos que se aplicarán para mellorar a calidade e produtividade da súa actividade investigadora, mellorar o impacto dos seus resultados de investigación sobre o contorno socioeconómico, así como para paliar os puntos febles dos grupos.
-Organización científica e funcional da agrupación en unidades de investigación ou nos seus grupos, así como os criterios de adscrición de investigadores á agrupación.
-Organización de xestión da agrupación.
-Previsión de orzamento do período 2009-2012 necesario para a posta en marcha e funcionamento da agrupación.
-Mecanismos de avaliación externa periódica.
-Planificación de actividades para os próximos catro anos, atendendo a:
-Política de persoal da agrupación: deseño dos cadros de persoal referidos a investigadores, bolseiros de investigación, técnicos e persoal de laboratorio ou similar, e persoal de xestión, así como o establecemento dos mecanismos de incorporación deste persoal (contratación, adscrición temporal, etc.).
-Instalacións e medios: detalle dos medios actuais que se incorporan á nova estrutura, así como das instalacións e dos medios novos que serán necesarios.
-Actividades: proxectos de I+D financiados ou orientados a convocatorias públicas; estratexias ou actividades de I+D de especial relevancia orientadas a empresas ou administracións públicas; programas de doutoramento; organización de actividades de carácter científico-técnico; actividades de formación distintas do doutoramento.
-Viabilidade económica: valorar a capacidade da agrupación para obter recursos económicos e a súa correlación cos seus gastos.
3. Contía e duración.
As axudas serán de aplicación por un período de tres anualidades, mediante o pagamento anual dunha contía que será como máximo o 75% do orzamento anual que presenten os solicitantes, ata un máximo de 250.000  anuais por agrupación.
Ao final da segunda anualidade, realizarase unha avaliación do cumprimento dos obxectivos da agrupación. De non superar esta avaliación, aplicarase o establecido no artigo 9º desta orde.
O importe da axuda poderá destinarse a cubrir os custos recollidos no artigo 3º correspondentes tanto aos grupos como á propia universidade, sempre que teñan por finalidade a preparación das futuras agrupacións estratéxicas.
4. Criterios de avaliación.
Para esta modalidade de axuda, os criterios de avaliación previstos para o panel de avaliadores no artigo 6º desta orde serán ponderados de acordo con:
Criterio				 Puntuación máxima
-Estrutura/organización de investigación	10
-Actividade e ingresos por investigación	60
-Estratexia da agrupación			20
ANEXO II
Grupos emerxentes promovidos por investigadores mozos
1. Obxecto da axuda.
Axudas a investigadores mozos que desenvolvan e consoliden liñas de investigación diferenciadas dentro dos seus grupos e que sexan investigadores principais en proxectos financiados por convocatorias competitivas.
2. Requisitos.
Ser un investigador mozo que cumpra os seguintes criterios:
a) Que non teña feitos os 40 anos ao final do exercicio da publicación desta convocatoria. Excepcionalmente poderá considararse a participación de investigadores de maior idade que procedan dos programas Ramón y Cajal ou Parga Pondal.
b) Que teña vinculación estable coa universidade ou vinculación temporal de duración non inferior á de vixencia desta axuda e derivada dunha convocatoria de contratación competitiva (por exemplo, programa Ramón y Cajal, programa Parga Pondal ou programa Marie Curie).
c) Que constate contribucións científico-técnicas relevantes e con liñas de traballo diferenciadas e innovadoras no sistema universitario de Galicia.
d) Que sexa investigador principal en proxectos de investigación financiados por convocatorias competitivas de ámbito autonómico, estatal ou internacional.
e) Que conte cunha experiencia investigadora acreditable superior a 12 meses en centros de fóra da Comunidade Autónoma galega. De acordo co anterior, priorizaranse as iniciativas promovidas por investigadores adscritos ao programa Ramón y Cajal ou Parga Pondal, ou aqueles recentemente incorporados ao SUG mediante vía competitiva.
3. Contía e duración.
As axudas serán de aplicación por un período de tres anos, mediante o pagamento dunha contía anual de 30.000  por grupo.
Ao final da segunda anualidade, realizarase unha avaliación do cumprimento dos obxectivos da agrupación. De non superar esta avaliación, aplicarase o establecido no artigo 9º desta orde.
4. Criterios de avaliación.
Para esta modalidade de axuda, os criterios de avaliación previstos para o panel de avaliadores no artigo 6º desta orde serán ponderados de acordo con:
Criterio				 Puntuación máxima
-Actividade de investigación			70
-Estratexia do grupo emerxente		20
Para efectos de materializar os obxectivos xerais que establece o programa, así como establecer as pautas de avaliación na concesión da prórroga prevista, o grupo deberá establecer na memoria de actividades uns obxectivos de consolidación e estruturación relacionados cos criterios de avaliación descritos no artigo 6º desta orde. Os obxectivos de cada grupo deberán establecerse tendo en conta:
-O fortalecemento e desenvolvemento da estrutura organizativa.
-O desenvolvemento da capacidade de relación e integración no sistema de I+D, así como de externalización e proxección internacional.
-A competencia canto á participación en convocatorias competitivas e diversificación das fontes de financiamento.
-A xestión eficiente dos resultados de investigación e da interacción co tecido socioeconómico.
ANEXO III
Redes de investigación
1. Obxecto da axuda.
-Modalidade novas redes: axudas a grupos de investigación en humanidades e ciencias sociais para apoiar o desenvolvemento dun plan de actuacións en rede que permita conformar novas capacidades científicas e abordar con maior efectividade novos obxectivos en investigación. Considéranse áreas de humanidades e ciencias sociais as seguintes áreas ANEP: economía; dereito; ciencias sociais; psicoloxía e ciencias da educación; filoloxía e filosofía; historia e arte.
-Modalidade plan de actuación de redes vixentes: axudas a grupos de investigación que fosen beneficiarios da axuda de redes desta convocatoria no exercicio 2006, para apoiar un plan concreto de actuacións de colaboración que materialicen os obxectivos con que se creou a rede.
2. Requisitos.
O solicitante da modalidade novas redes será un grupo de investigación do SUG (denominado coordinador) que, coa adhesión de polo menos outros tres grupos, promova o desenvolvemento dun plan de actividades conxuntas e complementarias no marco dunha rede. O solicitante e os tres grupos que o acompañan deberán proceder das áreas de humanidades e ciencias sociais. Admitirase a participación de grupos doutras áreas, sempre que non ocupen a posición de liderado, que non sexan máis do 50% do total de socios e que amosen a súa potencial contribución á rede.
O solicitante da modalidade plan de actuación será un grupo de investigación do SUG (denominado coordinador) que fora beneficiario das axudas a redes de investigación deste programa na convocatoria de 2006, coa adhesión de polo menos outros tres grupos, e que promova un plan de actuacións concretas que contribúan ao cumprimento dos obxectivos con que foi creada a rede. O solicitante poderá ser o grupo que foi líder da rede no período financiado ou outro grupo que fose membro da rede naquel momento. En calquera caso, o plan de actuación deberá xustificarse respecto dos logros acadados pola rede durante a vixencia da anterior axuda.
Respecto deses grupos que formarán a rede terase en conta:
a) Competencia científica no ámbito da rede proposta, medida pola actividade investigadora e os ingresos obtidos pola rede no período 2006-2008.
b) Resultados acadados pola rede durante os tres anos que tivo o apoio deste programa (2006-2008) na modalidade de proxectos de redes ou os resultados obtidos en colaboracións previas no caso da modalidade de novas redes.
c) Calidade e pertinencia no marco do sistema de innovación de Galicia dos obxectivos propostos.
d) Contribución á articulación do SUG, valorable a partir da capacidade de integración de grupos consolidados e emerxentes ou da organización interuniversitaria.
Tanto a experiencia de colaboración previa como a competencia científica enténdense avaliables no marco da rede, e non para a totalidade dos seus futuros membros.
3. Contía e duración.
En ambas as dúas modalidades, a axuda consistirá no financiamento do plan de actuación que propoña a rede, ata un máximo de 60.000  anuais. As axudas serán de aplicación por un período de dous anos, mediante o pagamento anual ao grupo que coordine a rede.
Ao final da segunda anualidade realizarase unha avaliación do cumprimento dos obxectivos da rede que foran recollidos na resolución individual de concesión. De non superar esta avaliación, aplicarase o establecido no artigo 9º desta orde.
4. Criterios de avaliación.
Para esta modalidade de axuda, os criterios de avaliación previstos para o panel de avaliadores no artigo 6º desta orde serán ponderados de acordo con:
Criterio				 Puntuación máxima
-Actividade de investigación			60
-Estratexia da red (plan de actuación proposto)	30
Ver referencia pdf "07200D004P016.PDF"